**Mi-e dor de libertate...**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e dor de libertate-n țara mea

În care strâmbătatea este dreaptă,

Iar hoții au curajul și ar vrea

Să ne-ngenunche treaptă după treaptă.

Mi-e dor de libertatea de cuvânt

Ce-ajunse să nu aibă greutate -

Scandăm degeaba la lozinci în vânt,

Iar hoții fac arest în libertate!

Mi-e dor de libertatea de-a munci,

Cu oarece folos și pentru mine,

Azi doar patronii pot a porunci,

Și discreționar ne dau o pâine.

Mi-e dor de libertatea din trecut,

Dar nu se poate spune că-s nostalgic –

Și lucruri bune-atunci s-au petrecut –

Doar îmbuibații de-azi le iau în tragic –

E vremea lor, de tot ticăloșită,

Ne mint că n-avem productivitate

Dar ne plătesc (și nu cad în ispită!),

În acte doar salariul jumătate.

Și-ar mai fi multe de adăugat

Dar vă întreb: aceasta-i libertate?

De ce atâta sânge s-a vărsat,

Să facem vile-n loc de combinate?

Prin ”libertate” fabrici s-au distrus,

Capitalismul care azi tronează

Doar viciu și mizerii a adus,

Pe nimeni însă nu interesează.

Mi-e dor de libertatea ce-o avea,

În lume România de-altă dată,

E subjugată azi și-i o belea,

Această U.E. foarte lăudată!